CELEX: 32018D1116(01)
Language: mt
Date: 2018-08-29 00:00:00
Title: Deċiżjoni tal-Awtorità għall-Partiti Politiċi Ewropej u l-Fondazzjonijiet Politiċi Ewropej tad-29 ta’ Awwissu 2018 li tneħħi l-Alliance of European National Movements mir-Reġistru

16.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 417/9
               
            
         DEĊIŻJONI TAL-AWTORITÀ GĦALL-PARTITI POLITIĊI EWROPEJ U L-FONDAZZJONIJIET POLITIĊI EWROPEJ
         tad-29 ta’ Awwissu 2018
         li tneħħi l-Alliance of European National Movements mir-Reġistru
         (It-test bil-Franċiż biss huwa awtentiku)
         (2018/C 417/05)
         AWTORITÀ GĦALL-PARTITI POLITIĊI EWROPEJ U L-FONDAZZJONIJIET POLITIĊI EWROPEJ,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
         Wara li kkunsidrat ir-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta’ Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), b’mod partikolari l-Artikolu 9 tiegħu,
         Billi:
         
                     (1)
                  
                  
                     Fit 13 ta’ Settembru 2017, il-Kummissjoni Ewropea ressqet proposta għal regolament tal-Parlament Ewropew u tal-Kunsill li jemenda r-Regolament (UE, Euratom) Nru 1141/2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (2).
                  
               
                     (2)
                  
                  
                     Fl-20 ta’ Settembru 2017, l-Awtorità għall-partiti politiċi Ewropej u l-fondazzjonijiet politiċi Ewropej (“l-Awtorità”) irċeviet applikazzjoni għar-reġistrazzjoni bħala partit politiku Ewropew skont l-Artikolu 8(1) tar-Regolament (UE, Euratom) Nru 1141/2014 mill-Alliance of European National Movements (“l-AEMN”).
                  
               
                     (3)
                  
                  
                     Fit-12 ta’ Jannar 2018, l-Awtorità adottat deċiżjoni li tirreġistra l-AEMN bħala partit politiku Ewropew (“id-deċiżjoni li tirreġistra”).
                  
               
                     (4)
                  
                  
                     Fis-6 ta’ April 2018, id-deċiżjoni li tirreġistra ġiet ippubblikata f’Il-Ġurnal Uffiċjali tal-Unjoni Ewropea u l-AEMN akkwistat il-personalità ġuridika Ewropea.
                  
               
                     (5)
                  
                  
                     Fit-3 ta’ Mejju 2018, il-Parlament Ewropew u l-Kunsill adottaw ir-Regolament (UE, Euratom) 2018/673 (3) li jemenda r-Regolament (UE, Euratom) Nru 1141/2014. Ir-Regolament (UE, Euratom) 2018/673 daħal fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea, jiġifieri fl-4 ta’ Mejju 2018, u emenda, fost oħrajn, il-kundizzjonijiet li l-applikanti jeħtiġilhom jissodisfaw biex jiksbu r-reġistrazzjoni bħala partiti politiku Ewropew.
                  
               
                     (6)
                  
                  
                     Skont l-Artikolu 40a(3) tar-Regolament (UE, Euratom) Nru 1141/2014, il-partiti politiċi Ewropej irreġistrati qabel l-4 ta’ Mejju 2018 kien jeħtiġilhom, sa mhux aktar tard mill-5 ta’ Lulju 2018, jippreżentaw dokumenti li jippruvaw li kienu jissodisfaw il-kundizzjonijiet stipulati fil-punti (b) u (ba) tal-Artikolu 3(1) tar-Regolament (UE, Euratom) Nru 1141/2014 kif emendat (“il-kundizzjonijiet emendati għar-reġistrazzjoni”).
                  
               
                     (7)
                  
                  
                     Fl-4 ta’ Mejju 2018, l-Awtorità bagħtet lill-partiti politiċi Ewropej irreġistrati kollha ittra li għarrfithom dwar il-konklużjoni tal-proċess leġiżlattiv li wassal għall-adozzjoni tar-Regolament (UE, Euratom) 2018/673 (“l-ittra tal-4 ta’ Mejju 2018”), L-ittra tal-4 ta’ Mejju 2018 fissret l-implikazzjonijiet tal-qafas ġuridiku l-ġdid u fakkret lill-partiti politiċi Ewropej fl-obbligu tagħhom li jissottomettu dokumenti li jagħtu prova li jissodisfaw il-kundizzjonijiet emendati għar-reġistrazzjoni sal-5 ta’ Lulju 2018.
                  
               
                     (8)
                  
                  
                     L-AEMN ma ssottomettiet l-ebda dokument biex tagħti prova li kienet tissodisfa l-kundizzjonijiet emendati għar-reġistrazzjoni sal-5 ta’ Lulju 2018.
                  
               
                     (9)
                  
                  
                     Fit-3 ta’ Awwissu 2018, l-Awtorità bagħtet lill-AEMN valutazzjoni preliminari biex tagħtiha l-opportunità li tinstema’ skont l-Artikolu 34 tar-Regolament (UE, Euratom) Nru 1141/2014 rigward il-kundizzjonijiet emendati għar-reġistrazzjoni u n-nuqqas min-naħa tagħha li tissottometti kwalunkwe dokument sal-5 ta’ Lulju 2018.
                  
               
                     (10)
                  
                  
                     L-AEMN ma ssottomettiet l-ebda osservazzjoni b’risposta għall-valutazzjoni preliminari tal-Awtorità tat-3 ta’ Awwissu 2018.
                  
               
                     (11)
                  
                  
                     Skont l-Artikolu 40a(4) tar-Regolament (UE, Euratom) Nru 1141/2014, l-Awtorità tqis li l-AEMN naqset milli tagħti prova li tissodisfa l-kundizzjonijiet emendati għar-reġistrazzjoni sal-5 ta’ Lulju 2018 u li l-AEMN għalhekk jeħtiġilha titneħħa mir-Reġistru.
                  
               ADOTTAT DIN ID-DEĊIŻJONI:
         
            Artikolu 1
            L-Alliance of European National Movements b’dan hija mneħħija mir-Reġistru.
         
         
            Artikolu 2
            Din id-Deċiżjoni hija indirizzata lill-
            
                        Alliance of European National Movements
                     
                  
                        11 rue de Wissembourg
                     
                  
                        67000 Strasbourg
                     
                  
                        Franza
                     
                  
         
            Magħmul fi Brussell, id-29 ta’ Awwissu 2018.
            
               
                  F’isem l-Awtorità għall-partiti politiċi Ewropej u l-fondazzjonijiet politiċi Ewropej
               
               
                  Id-Direttur
               
               M. ADAM
            
         
         
            (1)  ĠU L 317, 4.11.2014, p. 1.
         
            (2)  COM/2017/0481 finali - 2017/0219 (COD).
         
            (3)  ĠU L 114 I, 4.5.2018, p. 1.